Saint Brélade (Jersey)

Saint Brélade er et av tolv parishes (distrikter) på Jersey. Folketellingen i 2011 viste en folkemengde på . Kirkesognet ligger i den sørvestlige delen av Jersey. Det er det nest største sognet i areal, dekker 7,103 vergées (12,78 km²). Det er 11 prosent av Jerseys landareal. Saint Brélade er også det eneste sognet som har grense mot kun ett annet kirkesogn på Jersey, Saint Peter.

Historie 
Navnet «Saint Brélade» er en fransk skrivemåte av den britonske helgenen Branwalator som i henhold til legender skal ha vært biskop på Jersey, men det er antagelig en fiksjon. Tilsvarende er han også opphav til sogn i Cornwall, St Breward. Andre navn eller skrivemåter for den vandrende helgenen er Branwallder, Broladre, og Brelodre. Det ble hevdet at han var sønn av konge i Cornwall, Kenen, og at han var en disippel (og således en samtidig) av den mer kjente Samson av Dol (700-tallet), også helgenerklært og betraktet som en av sju grunnleggende kirkefedre av Bretagne.

Kirke 

Sankt Brélades kirke, den ene av tolv sognekirker på Jersey, ble nevnt som underlagt klosteret av Montivilliers ved erkebiskop Robert II av Rouen (i familie med hertugene av Normandie) i 1035, noe som gir en antydningen til dens alder. Det antydes at kirken ble bygd en gang på 700-tallet hvis Brélade reiste den. Koret er den eldste del av kirken, og var da kun et liten klosterkapell. Først tidlig på 1100-tallet ble den en sognekirke og utvidet. Den er antatt å være den eldste kirken på Jersey.

Sankt Brélades kirke står ved enden av bukten St. Brélade's Bay, en uvanlig lokalisering ved å være relativt langt unna det historiske sentrum til lokalbefolkningen. I henhold til folkeminnet er årsaken for plasseringen av kirken, er at Brélade hadde til hensikt å bygge kirken i innlandet og nærmere hjemmene til menigheten. Imidlertid hadde les p'tits faîtchieaux (småfolket) deres tempel i dysse i nærheten og de ble forstyrret av kirkebyggingen. Hver natt ville de endre alt som ble gjort på kirken og med magi fraktet de redskaper og materialer ned til kysten. Til sist ga menneskene om og bygde kirken hvor alvene hadde indikert.

Det lille kapellet ved siden av kirken, La Chapelle ès Pêcheurs, Fiskermennenes kapell, inneholder freskoer fra middelalderen som overlevde reformasjonens ikonoklasme. Det ble reist en gang på 1000- eller 1100-tallet av biskopen av Coutances. Den ble opprinnelig reist i tømmer med leirgulv, og deretter ombygd i stein på antagelig samme tid som Sankt Brélades kirke ble utbedret, en gang på 1300- og 1400-tallet. Kapellet var først tilknyttet fiskerlaug, noe som er bevart i navnet, men ble tidlig overtatt av mer prominente familier. Under reformasjonen ble den omgjort til et våpenlager for det lokale forsvaret. Først i 1883 ble det restaurert til sitt opprinnelige hensikt.

Ytterligere en kirke, dedikert til sankt Albinus av Angers (en fransk biskop på 500-tallet), og kalles St Aubin on the Hill, og ligger på en høyde over havnen Saint Aubin. Denne anglikanske kirken er underlagt ansvaret til presten av Sankt Brélades kirke. Den kirken som står i dag ble reist på 1800-tallet og preget av viktoriansk-gotisk stil med glassmalerier. Den ble bygd samtidig med en lokal barneskole kort vei fra kirken. Skolen betjenete hele sognet inntil den ble stengt på 1970-tallet og ble omgjort til St Brelade's College, en skole som underviser i engelsk for utenlandske studenter.

Geografi 

Saint Brélade har en del av de mest populære bukter og viker på Jersey med St. Brélade's Bay, Ouaisné, Portelet og deler av både St. Ouen's Bay og St. Aubin's Bay faller innfor sognets grenser. Landsbyen (eller byen) Saint Aubin var opprinnelig en fiskehavn med utsikt til Saint Helier på motsatt side av St. Aubin's Bay. Byen var historisk det fremste senteret for prestegjeldet, men utbyggingen av boliger ved Les Quennevais har endret tyngdepunktet for befolkningskonsentrasjonen. 

Festningen Saint Aubin's Fort ligger på en tidevannsøy utenfor havnen av byen Saint Aubin i bukten av samme navn. Man kan gå til den ved fjære sjø langs en veifylling som strekker seg fra veien rett foran Royal Channel Islands Yacht Club. Festningen har et borgtårn omgitt av murer av granitt og festningsvoll. Under Nazi-Tysklands okkupasjon av Jersey og Kanaløyene ble det bygget bunkere i betong og andre anretninger til festningen.

Jerseys fengsel er lokalisert ved La Moye, og øyas avsaltingsanlegg er også beliggende i sognet.

Fyrhuset ved La Corbière er avbildet på Jerseys £5-pengeseddel og på Jersey-mynten 20-pence.

Det tradisjonelle tilnavnet til befolkningen i Saint Brélade er carpéleuses (engelsk: caterpillars, norsk: sommerfugllarver).

Demografi 
Det har vært en økning i folketallet i sognet de siste tiårene.

Vingtainer 
Sognet er inndelt vingtainer for administrative årsaker. En vingtaine (fransk: «gruppe av tjue») er et politisk inndelingssystem av prestegjeldene på Jersey.

 La Vingtaine de Noirmont
 La Vingtaine du Coin
 La Vingtaine des Quennevais
 La Vingtaine de la Moye

Saint Brélade er inndelt i to valgdistrikter; distrikt nummer 1 (Vingtaines de Noirmont og du Coin) velger en representant, og distrikt nummer 2 (Vingtaines des Quennevais og de la Moye) velger to representanter.

Vennskapsbyer 
Grouville har følgende vennskapsbyer:

  Granville

Kjente personer i Saint Brélade 
 Isaac LeVesconte (død 1879), politisk figur og forretningsmann fra Nova Scotia.
 Charles Robin (død 1824), handelsmann i de maritime regionene ved Cananda og britiske øyer.
 Robert Pipon Marett (død 1884), politiker, advokat og poet på Jersey
 Claude Cahun, (død 1954), fransk kjønnsoverskridende fotograf og skribent
 André Gide (død 1951), fransk forfatter, vinner av Nobelprisen i litteratur i 1947
 Simon Laurens
 Richard True
 Nigel Mansell, tidligere britisk racerfører som både vant Formel 1-mesterskapet i  og CART mesterskapet i 1993 
 Derek Warwick, tidligere britisk racerfører
 Ronald Price Hickman (død 2011), bildesigner
 Jack Higgins, pseudonym for den britiske spenningsforfatteren Harry Patterson, forfatter av blant annet Ørnen har landet (1975)

Referanser

Litteratur 
 L'Amy, John H. (1927): Jersey Folk Lore, Jersey

Eksterne lenker 
 
 Saint Brélades offisielle nettsted
 Saint Brélade hos Les Pages Jèrriaises
 St Brelade's College

Jerseys parishes